Diari Oficial de la Generalitat Valenciana


Sumari del DOGV 3428, del 04-02-1999 (1999/758)

RESOLUCIÓ de 21 de gener de 1999, del sotssecretari de Justícia, per la qual s'obri convocatòria pública per a la constitució d'una borsa de treball per a la provisió de vacants del cos de metges forenses de l'administració de justícia en la província de València.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3428

Data del DOGV
:   04-02-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/758


Data del document
:   21-01-1999

Organisme emissor
:   Conselleria de Benestar Social

Tipus de document
:   Resolució

Descriptors 

:   * metge
    * treball temporal
    * medicina forense
    * legislació
    * jurisdicció

RESOLUCIÓ de 21 de gener de 1999, del sotssecretari de Justícia, per la qual s'obri convocatòria pública per a la constitució d'una borsa de treball per a la provisió de vacants del cos de metges forenses de l'administració de justícia en la província de València. [1999/X758]
  
L'Ordre de 18 de desembre de 1997 (DOGV núm. 152, de 30.12.97), de la consellera de Benestar Social, sobre constitució de borses de treball per a la provisió de vacants dels cossos de metges forenses, oficials, auxiliars i agents de l'administració de justícia en la Comunitat Valenciana, estableix el procediment per a la formació de borses de treball per ocupar temporalment llocs de les plantilles dels òrgans judicials, fiscalies i serveis de l'administració de justícia.
  
D'acord amb el que disposa l'article 20 de l'Ordre de 18 de desembre de 1997, si abans del compliment dels 2 anys de vigència de les borses de treball, previst en l'article 4, el nombre d'integrants és inferior al 10% inicial, la Sotssecretaria de Justícia podrà convocar una nova borsa d'interins. Aquesta circumstància s'ha produït en la borsa de treball de metges forenses de la província de València.
  
Segons disposa l'article 5 de l'esmentada ordre, la constitució de les borses correspon a la Sotssecretaria de Justícia mitjançant una resolució publicada al Diari Oficial de la Generalitat Valenciana.
  
En conseqüència, oïdes les centrals sindicals integrants de la Mesa Sectorial, es convoca l'esmentada borsa de treball d'acord amb les següents
  
Bases
  
Primera
  
S'obri convocatòria pública per a la constitució de la borsa de treball per al nomenament de metges forenses interins en els òrgans de l'administració de justícia en la província de València, que tindrà el nombre màxim d'integrants següents:
  
- General: 50.
  
- Minusvàlids: 2.
  
Els llocs reservats per a minusvàlids seran ocupats pels qui tinguen la condició legal de persones amb discapacitat de grau igual o superior al 33%, sempre que acrediten l'indicat grau de discapacitat i la compatibilitat funcional amb l'exercici de les tasques que escauen al cos a la borsa del qual opten.
  
Els llocs no ocupats per la quota de minusvàlids s'incorporaran al general.
  
Segona. Requisits dels aspirants
  
Per concórrer a la borsa de treball els aspirants han de reunir els següents requisits:
  
1. Ser espanyol major d'edat.
  
2. Trobar-se en possessió del títol exigit en el Reglament Orgànic del Cos de Metges Forenses.
  
3. No haver estat condemnat, ni estar processat, ni inculpat per un delicte dolós, si no haguera obtingut la rehabilitació o haguera recaigut en la causa un acte de sobreseïment.
  
4. No trobar-se inhabilitat per a l'exercici de les funcions públiques.
  
5. No haver estat separat, mitjançant un procediment disciplinari, d'un cos de l'estat, de les comunitats autònomes o de les administracions locals, ni suspés per a l'exercici de funcions públiques, en via disciplinària o judicial, llevat que n'haguera estat degudament rehabilitat.
  
6. No patir cap defecte físic o malaltia que incapacite per a l'exercici del lloc.
  
7. Residir en la província de València.
  
8. No haver estat exclòs de l'anterior borsa de treball de metges forenses de l'administració de Justícia per alguna de les causes assenyalades en l'article 12.2, apartats 1, 2 i 3 de l'Ordre de 18 de desembre de 1997.
  
Tercera. Sol·licituds
  
1. Els qui desitgen ser inclosos en la borsa de treball hauran de presentar la seua sol·licitud en el model que s'adjunta com a annex I, dirigida al Sotssecretari de Justícia, llevat dels qui es troben exercint funcions com a metge forense interí en el moment de finalitzar el termini de presentació d'instàncies.
  
2. Els models d'instància seran facilitats en les següents dependències administratives:
  
\* València:
  
- Sotssecretaria de Justícia. c/ Historiador Chabàs, núm. 2.
  
- Edifici Prop. Carrer de Gregori Gea, núm. 27.
  
- Edifici Prop. Carrer de Colom, núm. 80.
  
\* Alacant:
  
- Sotssecretaria de Justícia. Avinguda Maissonave, núm. 9, 5é B.
  
\* Castelló de la Plana:
  
- Sotssecretaria de Justícia. Plaça Borrull, s/n.
  
3. El termini de presentació de sol·licituds és de 15 dies naturals, comptadors a partir de l'endemà de la publicació d'aquesta convocatòria al Diari Oficial de la Generalitat Valenciana.
  
4. Les instàncies s'hauran de presentar en les dependències enumerades en l'apartat 2 d'aquesta base.
  
També es podran trametre per correu certificat, d'acord amb l'establert en l'article 38.4 de la Llei 30/92, de Règim Jurídic de les Administracions Públiques i del Procediment Administratiu Comú, o per qualsevol altra de les restants modalitats previstes en el referit text legal.
  
Quarta. Documentació que cal aportar
  
Les sol·licituds aniran acompanyades de la següent documentació:
  
1. Acreditació dels requisits:
  
1.1. Fotocòpia del document nacional d'identitat per ambdós costats.
  
1.2. Fotocòpia de la titulació exigida per a l'ingrés en el Cos de metges forenses: llicenciatura en medicina.
  
1.3. Certificat d'empadronament o residència quan el domicili que figure en el DNI no coincidesca amb la província de València.
  
1.4. Fotocòpia de la certificació acreditativa de minusvalidesa, si s'escau, amb indicació del grau de discapacitat i la compatibilitat funcional amb l'exercici de les tasques que escauen al cos a la borsa del qual opten.
  
2. Acreditació dels mèrits:
  
2.1 Serveis en l'administració de justícia.
  
Per acreditar aquests serveis s'aportarà un certificat del fiscal en cap, secretari judicial o cap de l'organisme corresponent, segons el model que s'adjunta com a annex II.
  
2.2. Serveis en altra administració pública.
  
Per acreditar aquests serveis s'aportarà un certificat expedit pel funcionari competent.
  
3. Haver aprovat el primer exercici de l'última oposició convocada per a l'accés al cos a la borsa del qual insten no s'haurà d'acreditar, però s'haurà de fer constar en la instància per tal de ser considerat com a mèrit.
  
4. Certificat expedit per la Junta Qualificadora de Coneixements de Valencià, o un títol homologat segons l'Ordre de 16 d'agost de 1994, de la Conselleria d'Educació i Ciència, modificada per l'Ordre de 22 de desembre de 1995, de la Conselleria de Cultura, Educació i Ciència, sobre certificats de coneixements de valencià o una fotocòpia compulsada.
  
5. Coneixements d'informàtica.
  
Per acreditar com a mèrit el coneixement d'informàtica, caldrà presentar certificats acreditatius d'haver realitzat cursos d'informàtica amb la indicació del nombre d'hores del curs o una fotocòpia compulsada.
  
El certificat haurà de ser expedit per un centre oficial o homologat i en aquest cas caldrà fer constar-hi l'homologació.
  
6. Títols o diplomes acreditatius dels mèrits específics que s'al·leguen per a la borsa de treball de metges forenses, segons l'establert en l'article 8, apartat b) 1 de l'Ordre de 18 de desembre de 1997, de la consellera de Benestar Social, sobre la constitució de borses de treball per a la provisió de vacants dels cossos de metges forenses, oficials, auxiliars i agents de l'administració de justícia en la Comunitat Valenciana o fotocòpies compulsades.
  
7. Els qui hagueren concorregut a la borsa de treball de metges forenses de la província de València, convocada per la Resolució de 2 de febrer de 1998, no hauran de presentar la documentació que hi van aportar al seu moment. En aquest cas, hi haurà prou que el sol·licitant ho faça constar en la instància. Sols caldrà justificar documentalment aquells mèrits que no es van al·legar o justificar anteriorment.
  
Cinquena
  
Finalitzat el termini de presentació d'instàncies, la Sotssecretaria de Justícia procedirà a la realització dels següents tràmits:
  
1. Es desestimaran d'ofici les sol·licituds presentades fora de termini, que no s'ajusten al model o que no aporten la documentació acreditativa de reunir els requisits que s'exigeixen en la base 2a.
  
2. S'avaluaran els mèrits acreditats segons el barem contingut en el l'article 8 de l'Ordre de 18 de desembre de 1997.
  
Els mèrits o circumstàncies no al·legats en la instància i/o no acreditats, no es tindran en compte a l'hora de la baremació.
  
3. Els aspirants s'ordenaran d'acord amb la puntuació obtinguda. En cas d'empat primarà la puntuació obtinguda en cada apartat del barem començant pel primer. Si persistia l'empat, es dirimirà a favor del sol·licitant de major edat.
  
Sisena. Constitució i publicació de la borsa
  
1. Elaborada la borsa conformement amb la base anterior, es lliuraran a les organitzacions sindicals integrants de la Mesa Sectorial de Justícia de la Generalitat Valenciana perquè n'emeta un informe en el termini de 10 dies.
  
2. Resoltes, si s'escau, les observacions formulades per les organitzacions sindicals, es resoldrà la constitució provisional de la borsa de treball, que serà remesa perquè siga exposada en els òrgans assenyalats en l'article 5, paràgraf 2n. de l'ordre.
  
3. Les persones interessades tindran un termini de 10 dies per reclamar, davant la Sotssecretaria de Justícia sobre qualsevol de les dades contingudes en la llista.
  
4. Resoltes les reclamacions es publicarà la borsa definitiva seguint el mateix procediment que per a la resolució provisional.
  
Setena. Recursos
  
Contra aquesta convocatòria que exhaureix la via administrativa es podrà interposar un recurs contenciós administratiu davant els jutjats contenciosos administratius de València en un termini de dos mesos comptadors des de l'endemà de la seua publicació, d'acord amb el que disposen els articles 8. 14.2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici que s'hi utilitze qualsevol altra via que es considere adient.